عطاء اللہ حنیف بھوجیانی

مولانا محمد عطاء اللہ حنیف یا عطاء اللہ حنیف بھوجیانی یا مولانا عطاء اللہ حنیف محدث بھوجیانی یا محمد عطاء اللہ حنیف بھوجیانی (ولادت:1910ء - وفات: 3 اکتوبر 1987ء) ایک پاکستانی عالم دین، محدث، محقق، ادیب، مورخ، مدرس، منصف اور مصنف تھے۔ ان کا شمار ممتاز علمائے اہل حدیث میں ہوتا ہے۔

مولانا عطاء اللہ حنیف شیخ الاسلام ابن تیمیہ، حافظ ابن قیم، حافظ ابن حجر اور شاہ والی اللہ دہلوی کی تصانیف کے شیدئی اور دلدادہ تھے اور ایمہ کرام کی تصانیف کا مطالعہ کیا کرتے تھے۔

 ابتدائی زندگی اور تعلیم 
مولانا عطاء اللہ 1910ء ضلع امرتسر کی تحصیل ترنتارن کے قصبے بھوجیان میں پیدا ہوئے۔ تعلیم کا آغاز قرآن مجید سے ہوا جو آپ نے مولوی عبد الکریم بھوجیانی سے پڑھا۔ تکمیل تعلیم کے بعد آپ گوجرانوالہ چلے گئے اور وہاں پر آپ نے درس و تدریس کا سلسلہ شروع کیا۔ کچھ وقت بعد آپ گوجرانوالہ سے ریاست فریدکوٹ کے قصبے کپورتھلہ گئے اور وہاں پر آپ نے تین سال تک تدریسی خدمات انجام دیا۔

 پیشہ وارانہ زندگی 
مولانا عطااللہ نے لاہور کے علاقہ شیش محل روڈ پر ایک مدرسہ قائم کیا جہاں بچوں کو حفظ کی تعلیم دی جاتی ہے اور اسی عمارت سے الاعتصام کے نام سے ایک مذہبی مجلہ جاری کیا۔ یہی پر ایک لائبریری قائم کی جو بطور ریسرچ لائبریری آج بھی فعال ہے اور اس میں عربی کی نادر کتب کا ذخیرہ بھی موجود ہے۔ مولانا کی زندگی میں ہی ان کے صاحبزادے حافظ احمد شاکر مجلہ الاعتصام اور لائبریری کا انتظام و انصرام دیکھتے تھے۔ معروف عالم دین اور سابق رکن رویت ہلال کمیٹی حافظ صلاح الدین یوسف اور شاعرِ اسلام علیم ناصری سمیت دیگر جید علما نے طویل عرصہ تک اس لائبریری سے استفادہ کیا۔ حافظ احمد شاکر کے بعد ان کے صاحبزادے اور مولانا عطااللہ حنیف کے پوتے عباد شاکر لائبریری کے انتظامات دیکھتے ہیں جبکہ مولانا عطااللہ حنیف کے پڑپوتے اور عباد شاکر کے دو صاحبزادے انتہائی خوش الحان قاری ہیں اور ان کی اسی مہارت کے بنیاد پر انھیں گورنمنٹ کالج یونیورسٹی لاہور میں داخلہ دیا گیا تھا۔ مولانا عطااللہ حنیف کا تعلق اچھے مذہبی گھرانے سے ہے جو نسل در نسل دین کی خدمت میں مصروف ہے۔ اس وقت لاہور میں مولانا عطااللہ حنیف کے چوتھی پیڑھی دین کی خدمت میں مصروف ہے۔

 جسٹس وفاقی شرعی عدالت 
مولانا عطااللہ  کو ضیا الحق کے دورِ مارشل لا میں انھیں متعدد بار وفاقی شرعی عدالت میں بطور صدر نشین عہدہ پیش کیا گیا لیکن انھوں نے ہر مرتبہ انکار کیا جس پر خود ضیاالحق نے انھیں یہ عہدہ قبول کرنے کی درخواست پیش کی تو انھوں نے صدر نشین کا عہدہ قبول نہیں کیا البتہ بطور جسٹس وفاقی شرعی عدالت خدمات سر انجام دیں۔ مولانا عطا اللہ حنیف نے سرکاری عہدہ تو قبول کیا لیکن حکومت کی طرف سے کسی قسم کی مراعات لینے سے انکار کیا اور اپنی تمام عمر شیش محل روڈ کے اسی چھوٹے سے گھر میں بسر کی۔

 تصانیف 
مولانا عطاء اللہ حنیف نے درس کے ساتھ ساتھ تصنیف و تالیف کا سلسلہ بھی جاری رکھا۔ آپ کی تصانیف عربی اور اردو میں ہیں۔
 حواشی، تخریج و تنقیح و تعلیق تفسیر احسن التفسیر
 حواشی الفوز الکبیر (عربی)
 حواشی اصول تفسیر ابن تیمیہ
 التعلیقات السلفیہ
 رہنماے حجاج
 پیارے رسول کی پیاری دعائیں

 مشہور تصانیف کا مختصر تعارف 
مولانا عطاء اللہ حنیف بھوجیانی کی مشہور تصانیف کا مختصر تعارف درج ذیل ہے۔

 التعلیقات السلفیہ 
یہ کتاب صحاح ستہ کے رکن امام ابو عبد الرحمان احمد بن شعيب النسائی کی سنن نسائی کی شرح بزبان عربی ہے۔ یہ کتاب پہلی مرتبہ 1956ء میں شائع ہوئی۔

 رہنماے حجاج 
اس کتاب میں حج کے تمام مسائل اور اس کی اقسام، مناسک حج اور دوران حج پڑھی جانے والی دعائیں اور حرمین شریفین کے تاریخی مقامات پر مختصر روشنی ڈالی ہے۔ یہ کتاب پہلی مرتبہ 1955ء میں شائع ہوئی۔

 پیارے رسول کی پیاری دعائیں 
یہ کتاب دعائے ماثوره کی مجموعہ پر مشتمل ہے۔ یہ کتاب کافی مقبول ہے۔ اس کی مقبولیت کا اندازہ اس سے لگایا جا سکتا ہے کہ 2000ء تک تقریباً 1.5 لاکھ تعداد شائع ہو چکی تھی۔

 وفات 
مولانا عطاء اللہ پر 1983ء میں فالج کا حملہ ہوا۔ تاہم مطالعہ آخر تک جاری رہا۔ آپ کا انتقال 3 اکتوبر 1987ء مطابق 1408ھ کو پاکستان کے شہر لاہور میں ہوا۔ مولانا عطااللہ حنیف کے انتقال کے وقت ایک معروف عالم مولانا عبد المجید ہزاروی جو حضرت شیخ الحدیث مولانا زکریا کے خاص شاگرد تھے نے کہا اس علاقہ میں مولانا عطا اللہ حنیف کی شخصیت کی بے شمار برکات تھیں جو ان کے ساتھ ہی اٹھ گئی ہیں۔ آج علم و فضل کا ایک روشن ستارہ غروب ہوا۔

 حوالہ جات 

 کتابیات 



زمرہ:اہل حدیث شخصیات
زمرہ:لاہوری شخصیات
زمرہ:لاہور میں وفات پانے والی شخصیات
زمرہ:بیسویں صدی کے پاکستانی مرد مصنفین
زمرہ:پاکستانی علمائے اسلام
زمرہ:پاکستانی علما